1934-рэ илъэсым Iэшъхьэмэфэ Даутэ иIофшIагъэу «О принципах построения адыгейской орфографии» зыфиIорэр Краснодар къыщыдэкIыгъ. Адыгэ орфографием ипринципхэр научнэу зэгъэшIэгъэным ар егъэжьапIэ фэхъугъ. Авторым апэрэ чэзыоу мыщ фэдэ Iофыгъохэр ащ щегъэуцух: гущыIэ зэхэлъхэмрэ гущыIэзэгъусэхэмрэ ягъунапкъэхэм якъэгъэнэфэн ыкIи ятхыкI, гущыIэзэгъусэхэмрэ цIэпапкIэ лъэпсапэхэмрэ глагол ыкIи цIэ лъапсэхэм зэряпхыгъэ шIыкIэм итхыкI, причастиехэр цIэ лъапсэхэм зэряпхыгъэ шIыкIэм итхыкI, урыс ыкIи интернациональнэ гущыIэхэмрэ терминхэмрэ зэрыгъэпсыгъэн фаехэр ыкIи нэмыкIхэр.